CELEX: E2020C0102
Language: bg
Date: 2020-08-31 00:00:00
Title: Решение на Надзорния орган на ЕАСТ № 102/20/COL от 31 август 2020 година за разрешаване на Норвегия да удължи някои срокове, посочени в член 2 от Регламент (ЕС) 2020/698 на Европейския парламент и на Съвета за определяне на специални и временни мерки с оглед на избухването на COVID-19 относно подновяването или удължаването на някои удостоверения, свидетелства и разрешителни и отлагането на някои периодични проверки и продължаващо обучение в определени области на транспортното законодателство [2020/1635]

5.11.2020   
            
            
               BG
            
            
               Официален вестник на Европейския съюз
            
            
               L 367/42
            
         
      РЕШЕНИЕ НА НАДЗОРНИЯ ОРГАН НА ЕАСТ
      № 102/20/COL
      от 31 август 2020 година
      за разрешаване на Норвегия да удължи някои срокове, посочени в член 2 от Регламент (ЕС) 2020/698 на Европейския парламент и на Съвета за определяне на специални и временни мерки с оглед на избухването на COVID-19 относно подновяването или удължаването на някои удостоверения, свидетелства и разрешителни и отлагането на някои периодични проверки и продължаващо обучение в определени области на транспортното законодателство [2020/1635]
      НАДЗОРНИЯТ ОРГАН НА ЕАСТ,
      като взе предвид Регламент (ЕС) 2020/698 на Европейския парламент и на Съвета от 25 май 2020 г. за определяне на специални и временни мерки с оглед на избухването на COVID-19 относно подновяването или удължаването на някои удостоверения, свидетелства и разрешителни и отлагането на някои периодични проверки и продължаващо обучение в определени области на транспортното законодателство (1), и по-специално член 2 от този регламент, адаптиран към Споразумението за ЕИП с Протокол 1 към него,
      като има предвид, че:
      Съгласно Директива 2003/59/ЕО на Европейския парламент и на Съвета (2), определени професионални водачи на превозни средства са длъжни да преминават продължаващо обучение и след успешното му завършване получават удостоверение за професионална компетентност (УПК) за водач на превозно средство под формата на карта за квалификация на водач на превозно средство или чрез съответно маркиране с хармонизирания код 95 на Съюза на свидетелството за управление на превозно средство в съответствие с член 10 от тази Директива.
      С член 2, параграф 1 от Регламент (ЕС) 2020/698 се удължава със седем месеца срокът, в който притежаващите удостоверение за професионална компетентност (УПК) трябва да завършат продължаващо обучение, който иначе щеше да е изтекъл или ще изтече между 1 февруари 2020 г. и 31 август 2020 г. С член 2, параграф 2 от Регламента по същия начин се удължава валидността на съответното маркиране с хармонизирания код 95 на Съюза, а с член 2, параграф 3 — валидността на съответните карти за квалификация на водач на превозно средство.
      Когато дадена държава членка смята, че завършването на продължаващо обучение или неговото удостоверяване, маркирането с хармонизирания код 95 на Съюза или подновяването на картите за квалификация на водачи на превозни средства е вероятно да бъдат практически неосъществими и след 31 август 2020 г. поради мерките, които въпросната държава членка е предприела за предотвратяване или ограничаване на разпространението на COVID-19, тя може да представи обосновано искане да ѝ се разреши да удължи съответните срокове, посочени в член 2, параграфи 1, 2 и 3 от Регламент (ЕС) 2020/698, според случая. Това искане може да се отнася за периода между 1 февруари 2020 г. и 31 август 2020 г. или за съответните срокове от седем месеца, посочени в член 2, параграфи 1, 2 и 3 от този регламент, или и за двете.
      Ако при искане, подадено в съответствие с член 2, параграф 5 от Регламент (ЕС) 2020/698, Надзорният орган на ЕАСТ установи, че са изпълнени изискванията, предвидени в същия параграф, той приема решение в съответствие с член 2, параграф 6 от този регламент, с което разрешава на съответната държава членка да удължи въпросните срокове. Удължаването се ограничава така, че да отразява периода, през който завършването на въпросното продължаващо обучение или неговото удостоверяване, маркирането с хармонизирания код 95 на Съюза или подновяването на картите за квалификация на водачи на превозни средства е вероятно да бъдат практически неосъществими, и във всеки случай не надвишава шест месеца.
      С писмо от 15 юни 2020 г. (3), в което се прави позоваване на член 2, параграфи 1 и 2 от Регламент (ЕС) 2020/698, Норвегия представи обосновано искане съгласно член 2, параграф 5 да ѝ се разреши да удължи с един месец срока, посочен в член 2, параграфи 1 и 2 от Регламента. На 26 август 2020 г. (4) Норвегия предостави допълнителна информация в подкрепа на искането си.
      Според предоставената от Норвегия информация завършването на продължаващо обучение, неговото удостоверяване и маркирането с хармонизирания код 95 на Съюза е вероятно да бъдат практически неосъществими в Норвегия до 30 септември 2020 г. поради мерките, които държавата е предприела за предотвратяване или ограничаване на разпространението на COVID-19.
      По-специално Норвегия е наложила общи ограничителни мерки, включващи затварянето на центровете за обучение, в това число на свързаните с продължаващото обучение на водачи на превозни средства, предвидено в Директива 2003/59/ЕО, и на обществените служби, отговарящи за подновяването на документи и свидетелства.
      Курсовете за продължаващо обучение постепенно са възобновени. Мерките, необходими за ограничаване на разпространението на COVID-19, обаче продължават да налагат ограничения върху дейността на тези центрове. Норвегия посочва, че центровете за обучение трябва да спазват съответните национални правила за социално дистанциране. В резултат на това само ограничен брой кандидати могат да участват в курсовете за обучение по едно и също време. Вследствие на тези мерки, наложени от норвежките органи, значителен брой притежатели на свидетелство не са имали възможност да завършат изискваното продължаващо обучение.
      След като разгледа в съответствие с член 2, параграф 6 от Регламент (ЕС) 2020/698 обоснованото искане, подадено от Норвегия съгласно член 2, параграф 5 от този регламент, и предоставената допълнителна информация, Надзорният орган установи, че завършването на продължаващо обучение или неговото удостоверяване, маркирането с хармонизирания код 95 на Съюза или подновяването на картите за квалификация на водачи на превозни средства е вероятно да бъдат практически неосъществими и след 31 август 2020 г. поради мерките, които Норвегия е предприела за предотвратяване или ограничаване на разпространението на COVID-19. Следователно са изпълнени изискванията, определени в член 2, параграф 5 от Регламент (ЕС) 2020/698.
      Поради това на Норвегия следва да се разреши да удължи с един месец съответните срокове между 1 февруари 2020 г. и 31 август 2020 г., посочени в член 2, параграфи 1 и 2 от Регламент (ЕС) 2020/698,
      ПРИЕ НАСТОЯЩОТО РЕШЕНИЕ:
      На Норвегия се разрешава да удължи с един месец срока между 1 февруари 2020 г. и 31 август 2020 г., посочен в член 2, параграф 1 от Регламент (ЕС) 2020/698, за целите на член 2, параграфи 1 и 2 от същия регламент.
      Адресат на настоящото решение е Кралство Норвегия.
      
         Съставено в Брюксел на 31 август 2020 година.
         
            
               За Надзорния орган на ЕАСТ
            
            Bente ANGELL-HANSEN
            
               Председател
            
         
         
            Frank J. BÜCHEL
            
               Член на колегиума
            
         
         
            Högni KRISTJÁNSSON
            
               Отговорен член на колегиума
            
         
         
            Carsten ZATSCHLER
            
               Приподписващ в качеството си на директор
            
            
               „Правни и административни въпроси“
            
         
      
      
         (1)  ОВ L 165, 27.5.2020 г., стр.10. Включен в Споразумението за ЕИП в точка 4б от приложение XIII към него с Решение на Съвместния комитет на ЕИП № 91/2020 от 18 юни 2020 г.
      
         (2)  Директива 2003/59/ЕО на Европейския парламент и на Съвета от 15 юли 2003 г. относно начална квалификация и продължаващо обучение на водачи на някои пътни превозни средства за превоз на товари или пътници, за изменение на Регламент (ЕИО) № 3820/85 на Съвета и Директива 91/439/ЕИО на Съвета и за отмяна на Директива 76/914/ЕИО на Съвета (ОВ L 226, 10.9.2003 г., стр. 4). Включена в Споразумението за ЕИП в точка 37 от приложение XIII към него с Решение на Съвместния комитет на ЕИП № 64/2006 (OВ L 245, 7.9.2006 г., стp. 13).
      
         (3)  Док. № 1138286.
      
         (4)  Док. № 1149283.